דיווח: וואווי 'הזמינה' בארצות הברית עשרות ביקורות מזויפות על מכשיר הדגל שלה | גיקטיים
דיווח: וואווי ‘הזמינה’ בארצות הברית עשרות ביקורות מזויפות על מכשיר הדגל שלה
יניב אביטל | בתאריך 13 בפברואר 2018	3 תגובות מובייל וגאדג'טים
וואווי הציעה למשתמשים לקבל את מכשיר הדגל החדש שלה במתנה במסגרת ‘תוכנית בטא’. התנאי: לכתוב עליו ביקורת באתר קניות; וואווי בתגובה: מדובר באי-הבנה, נפעל למחיקת התגובות
מקור: וואווי
לא כך תכננה וואווי להשיק את ה-Mate 10 Pro, מכשיר הדגל החדש שלה, בארצות הברית. אחרי קבלת פנים צוננת מספקיות הסלולר האמריקאיות שנבעה מלחץ של גורמי ממשל שונים, נתקלת החברה בעוד אסון תקשורתי. הפעם מתברר שהחברה עודדה אנשים, שמעולם לא השתמשו בו, לכתוב ביקורות חיוביות על המכשיר ולקבל אותו בתמורה.
עשרות ביקורות מפרגנות של 5 כוכבים וציון ממוצע של 4.9
דיווח חדש באתר 9to5Google חושף כי וואווי יזמה יותר מ-100 ביקורות חיוביות על מכשיר ה-Mate 10 Pro החדש שלה. על פי הדיווח, הציעו מנהלי קבוצת פייסבוק של וואווי ליותר מ-60 אלף החברים בה להשתתף ב”תוכנית הבטא” של המכשיר, במסגרתה הם יזכו לקבל את המכשיר החדש לצורך “בדיקות”. עד כאן הגיוני, אבל התנאים שהציבה וואווי היו בעייתיים בלשון המעטה. כל מי שרצה לקחת חלק ב”תוכנית הבטא” ולקבל מכשיר התבקש לגשת לאתר של רשת שיווק האלקטרוניקה האמריקאית BestBuy, לכתוב באזור הביקורות והתגובות על המכשיר – מדוע הוא רוצה כל-כך את ה-Mate 10 Pro ואחר-כך לשתף בתגובות לפוסט המקורי את הלינק לביקורת שלו.
למרות שטכנית וואווי לא אמרה למשתמשים לכתוב ביקורות באתר, הם הבינו לבד את הרמז והתוצאה: 108 ביקורות למכשיר – שכאמור לא הושק בכלל בארצות הברית – כש-101 מתוכן הגיעו אחרי ה-31.1, התאריך שבו החלה התחרות של וואווי, וכמעט כולן ביקורות מהללות וחיוביות. באורח פלא, רוב המדרגים העניקו למכשיר ציון מושלם של 5 כוכבים – מה שהעניק לו ציון ממוצע כולל של 4.9 כוכבים.
הפוסט המקורי של וואווי, שנמחק בינתיים. מקור: 9to5Google
בין היתר זכה המכשיר לביקורות כמו “הטלפון הטוב ביותר שהיה לי”, “מכשיר מעולה שגורם לסמסונג להתבייש”, “המכשיר הטוב ביותר ב-CES 2018”, “המכשיר המדהים של 2018”, “הטלפון הזה הוא הטוב ביותר. יש לי אייפון X, אבל אני אעבור ל-Mate 10 Pro של וואווי” ו… הבנתם.
בתגובה רשמית שהעבירה וואווי הסבירה החברה שמדובר בטעות של מנהל המדיה החברתית שלה, שקישר בין 2 מהלכים שונים: אחד לגיוס משתמשי בטא והשני לקבל פידבקים מצרכנים בערוצי המכירה השונים. “הצרכן של וואווי נמצא תמיד בראש סדר העדיפויות שלה, ואנחנו מעודדים את הצרכנים שלנו לשתף ולחלוק את החוויות שלהם מהמוצרים שלנו בצורה כנה ואמיתית. אנחנו מאמינים שהיתה אי-הבנה בנוגע לפוסט שעלה לאחרונה ונועד לגייס נסייני בטא חדשים. למרות שהתקבלו תגובות ממשתמשי בטא עם ידע נרחב על המוצר, הם מעולם לא קיבלו טובות הנאה תמורת זה. עם זאת, אנחנו פועלים להסרת תגובות של משתמשי בטא שלא ציינו זאת בביקורות שלהם”.
השערוריה הנוכחית היא מכה נוספת למאמצי הכניסה של וואווי בארצות הברית. בחודש שעבר דווח כי ללא אזהרה מוקדמת ורגע לפני ההכרזה החגיגית של וואווי ביטלו 2 ספקיות הסלולר הגדולות בארצות הברית את חוזי ההפצה שלהן עם הענקית הסינית. הפגיעה נחשבת לקשה במיוחד, כי בארצות הברית ספקיות הסלולר נחשבות לערוץ המכירות המרכזי של מכשירים.
לא הפעם הראשונה שוואווי נתפסת ב”אי-הבנה”
זו לא הפעם הראשונה שמחלקת השיווק של וואווי מסתבכת עם שיווק אגרסיבי ויצירתי מדי. ב-2016 העלתה וואווי לרשתות החברתיות תמונה מרשימה ורמזה שהיא צולמה בעזרת מכשיר ה-P9 של החברה. משתמשים זריזים שבדקו את ה-EXIF, אותו מידע שמוטמע בקובץ התמונה, וכולל פרטים על המכשיר, הזמן והמיקום שבהם צולמה התמונה, גילו כי היא צולמה בכלל במצלמת DSLR מדגם 5D Mark III של Canon בליווי עדשת EF70-200mm f/2.8L IS II USM של החברה; בנוסף, לאחר שהשיקה וואווי את ה-P9, היא הקפידה לתקשר את שמה של יצרנית מצלמות הפרימיום, חברת Leica הגרמנית כאחראית על המצלמה של המכשיר; אולם לאחר שהועלו תהיות שונות לגבי מידת המעורבות של Leica במכשיר, התברר שהיצרנית היא בכלל חברה סינית בשם Sunny Optical Technology שפועלת בזיכיון של Leica.
3 תגובות על "דיווח: וואווי ‘הזמינה’ בארצות הברית עשרות ביקורות מזויפות על מכשיר הדגל שלה"
שום מכשיר בביצועים לא יותר טוב מאייפון X או אייפון בכלל בהשוואה של דור מול דור, ההבדל ביניהם הוא רק בחווית השימוש, ככה שמי שאומר שהמכשיר שלו יותר טוב מאייפון בביצועים הוא בהכרח שקרן.
איך יכול מנהל מכירות לעשות כאלה טעויות? או שהם ממש נואשים, או שהם כל כך גרועים שהם לא מסוגלים לראות מטר קדימה. כך או כך זה לא יוצא טוב.
עקבו אחרי bestbuy bestbuy
עקבו אחרי mate 10 pro mate 10 pro
עקבו אחרי מייט 10 פרו מייט 10 פרו
הבא דיווח: וואווי מפתחת טלפון בלוקצ’יין עם טכנולוגיה ישראלית
קודם דיווח: התחליף ל-Reader? גוגל תשיק את Google Play News